Zvieratká a petrovskí lúpežníci

Rozprávač 1: Bol raz chudák vdovec, mal malé dievčatko Zdeničku. Bývali v chalúpke so záhradkou, sadili zemiaky na políčku za humnami, v lete zbierali raždie, paberkovali na poliach. V zime sedel tatko za stavom a Zdenička plietla koše. Ale dva roky sa neurodilo, práce nebolo, nebolo odkiaľ vziať na živobytie, ani odkiaľ zaplatiť daň, až prišli páni z úradu a dali vybubnovať:

Vrátnik: Zajtra sa bude predávať chalupa, pole, domáce zvieratá a všetko, čo ku chalupe patrí.

Rozprávač 2: Tatko sedel večer v izbe smutný, hlavu v dlaniach. Zdenička plakala, išla sa rozlúčiť so svojimi zvieratkami, požalovať sa im.

Zdenička: Moje milé zvieratká, o všetko sme prišli, aj o vás. Zajtra vás dostane nový hospodár.

Rozprávač 2: Keď Zdenička odišla späť do chalupy, múdry pes Oriešok obehol dvor a zvolal všetky zvieratká na poradu. Keď sa všetci zišli, Oriešok ku všetkým prehovoril:

Oriešok: Milí kamaráti, nevieme, akého hospodára dostaneme. Môže to byť hospodár zlý, ktorý nebude mať rád zvieratá. Navrhujem, aby sme radšej odišli z dvora preč, hľadať dobrého hospodára.

Rozprávač 2: Všetci sa zhodli, že než novému hospodárovi slúžiť, radšej pôjdu preč do sveta. Tak sa všetci prichystali na cestu a než sa úplne zotmelo, už boli na ceste do lesa.

Rozprávač 1: Oriešok vpredu hľadal cestu, cap bujne poskakoval, šklbal lístie, ovečka cinkala zvončekom, pásla sa v tráve, kocúr sa plazil otavou, pátral po vtákoch, kohút s kačkou mali čo robiť, aby im stačili. Ale spustil sa dážď, lejak, búrka, Oriešok stratil cestu, nevedeli kade ďalej. Tak cap hovorí:

Cap: Kikirík, vyleť na strom, pozri sa, kde horí svetielko, na tú stranu potom pôjdeme.

Rozprávač 1: Kohút vyletel, rozhliadal sa čistinami, lesmi a dolinami…Keď zrazu zakikiríkal:

Kohút: Tam v diaľke vidím svetielko.

Rozprávač 1: Zletel na tú stranu a hneď sa všetci vybrali tou cestou hľadať nocľah. Tak prišli na čistinku, kde stála chalúpka. Z okienka svietilo do tmy svetlo. Zvieratká sa radili čo a ako. Ovečka navrhla:

Ovečka: Cap Nebojsa je udatný, dosiahne do okna, nech sa tam teda ide pozrieť, čo je to tam zač.

Rozprávač 2: Cap sa teda zobral a išiel. Prišiel k oknu na chalúpke, zdvihol sa na zadné nohy a díval sa do izby.

Cap: Čo to nevidím! Okolo stola sedia lúpežníci. Na stole hromady zlatých peňazí. Okolo stola jeden väčší zbojník ako druhý, fajčia a pijú.

Rozprávač 2: Zrazu ten v čiapke s ušami tresol päsťou do stola a hovorí:

Lúpežník: Nech ma v tú ranu čert vezme, ak to nie je zlodejské delenie!

Rozprávač 2: Cap sa zľakol, keď ten zbojník tresol do stola, trkol do okna, až sa sklo rozsypalo. Do chalupy v tej chvíli hľadí chlpatá tvár, dlhá brada, tlsté pysky, vyvalené oči a dva rohy. Zbojníci sa vydesili a zakričali:

Lúpežníci: Čert!!!

Rozprávač 1: Zbojníci ani nečakali, kým si pre nich príde do izby, vzali nohy na ramena a preč z chalupy. Stratili sa v tme ako para. Kozel sa najprv schoval, ale keď videl, že je chalupa prázdna, išiel to oznámiť zvieratkám.

Cap: Kamaráti, bývanie je dobré a môžeme v ňom prenocovať.

Rozprávač 1: Tak išli dovnútra, každý sa usadil, ako sa mu hodilo. Hus zostala na dvorčeku, ovečka si ľahla hneď za dvere, kde sa chladila na kamennej zemi, kačka vliezla do ošatky vedľa pece, Oriešok sa zvinul pod lavicou, kde bola nahádzaná kopa kostí od večere, kohút vyletel na bidlo nad pecou – sedel tam ako na hrade, cap si zaliezol pod stôl a Macek si ľahol rovno na stôl na vrecká zlatých peňazí. Tak boli všetci dobre uložení a pred búrkou schovaní.

Rozprávač 2: Ale milí zbojníci klepali vonku zubami, oziabalo ich a mali strach, čo sa deje. Preto sa dohodli, že jeden z nich sa vráti do chalupy a zistí, čo sa tam deje. Keď prišiel k chalupe, videl, ako dážď crčí po streche a vietor tlčie okenicami, ale v chalupe je tma a ticho. Tak si pomyslel:

Lúpežník: To je dobre. Pôjdem sa pozrieť dovnútra.

Rozprávač 1: Chytil opatrne petlicu a vošiel dovnútra. Ale len čo za ním vrzli dvere, bolo zle. Nastal taký rámus, až mu v ušiach zaliehalo. Ovečka, ako na ňu po tme stúpil, zabečala:

Ovečka: Bé, bé, bé, ktosi tu je!

Rozprávač 1: Kačička, keď to začula v ošatke, spustila:

Kačička: Kač, kač, kač, čo je to len zač?

Rozprávač 1: Lúpežník skočil do izby, ale kohút sa zobudil, zatrepotal krídlami, zletel z bidla rovno zbojníkovi do vlasov a zakikiríkal:

Kohút: Kikirikí, zlodej, to sa vie!

Rozprávač 1: Oriešok bol tiež hneď hore a zaštekal:

Oriešok: Haf, haf, haf podaj mi ho! Raf!

Rozprávač 1: A už držal lúpežníka za lýtko, až lúpežník vykríkol, padol rukami na stôl, rovno Mackovi do kožucha. Macek zavrešťal, zaťal mu všetky štyri pazúry do tváre. Cap spod stola strašne zamečal, nabral ho na rohy a tak ním pred chalupou udrel, až v ňom kosti chrastili a skákal po ňom ako divý.

Rozprávač 2: Lúpežník sa chudák sotva doškrabal do rokliny, a keď tam došiel, všetci sa zľakli, aký bol roztrhaný, rozdriapaný, zakrvavený. Dali mu vodu a prosili ho, aby im porozprával, aký čert to tam na chalupe vystrája. Lúpežník sa poškrabal po hlave a hovorí:

Lúpežník: Bratia milí, ach čo čert, to by nebolo také zlé, ale celý súd sa nám tam zišiel a aký! Nikdy som nevidel takého veľkomožného sudcu, a čo už som súdov pochodil a temníc poznal! Ako ten to má usporiadané a ako ten všetko hneď vie rozsúdiť a žiadne zatváranie, všetko hneď vyplatiť, bez rečí! Však to vidíte na mne, čo vás tam čaká, ja už som svoj diel dostal.

Lúpežníci: Tak hovor, ako to bolo!

Lúpežník: Keď som prišiel, všade ticho, vojdem slušne do dverí, ale tam už sedí vrátnik v chlpatom kožuchu, hlási mocným hlasom: „Ktosi tu je.“ Ani sa nestačím otočiť, a už je tu pisár, má bŕk ako vták v krídlach, pýta sa, čo si zač? Ale ešte som sa ani nepozdravil, už tam stál husár, ostrohy na nohách, vzadu šabľu, skríkne: „Zlodej to sa vie!“ a chňap už ma drží za pačesy! Chcem prosiť o odpustene, že som obťažoval, ale druhý pandúr mi dal nohu hneď do želiezok a marš pred veľkomožného pána! Ach ten veľkomožný pán! Fúzy mal ako kyrysník a očami svietil ako kocúr a všetky peniaze už mal u seba. Sotva som povedal prosím, milostivý pán, nič nechcel počuť, všetko vedel už dopredu, vošiel mi rukami do tváre, zauchá len pršali, zvrieskol na mňa po nemecky čosi ako „mňau, mňau, vau lau, mňau“, nerozumel som mu ani slovo, ale zato mu rozumel jeho hajdúch. Nič iné to nemohlo znamenať než – poriadne narezať. Zareval na mňa po maďarsky: „Mek, mek, mek,“ pretiahol ma palicou, div ma v krížoch neprerazil, celé telo mi rozbodal hneď dvoma šabľami naraz a vonku si na mne ešte zatancoval čardáš – ani neviem, ako som sa tam odtiaľ k vám dostal. Ak niekto z vás chce tie peniaze, tak spánombohom! Ale mne sa zdá, že už sme rozsúdení. Ja tam už nepoleziem ani za nebeské kráľovstvo.

Rozprávač 1: Ostatným sa tiež nechcelo ísť si k veľkomožnému pánovi sudcovi po tie peniaze, radšej pozerali, aby odtiaľ čo najrýchlejšie zmizli.

Rozprávač 2: Zvieratká spali už celú noc pokojne. Skoro ráno, keď sa zobudili, videli vrecká zlatých peňazí na stole a chalupa úplne prázdna. Oriešok nabral dukáty do uzlíčku a všetci sa spoločne ponáhľali rýchlo domov.

Rozprávač 1: Doma na dvore chodil hospodár s pánmi od úradu, mal im odovzdať statok. Zdenička sedela na schodoch a plakala.

Rozprávač 2: Tu pribehli zvieratká a dali hospodárovi batôžky peňazí. Ten zaplatil dane a páni od úradu hneď odišli. Už zasa bolo všetkým dobre.

Rozprávač 1: Oriešok si vliezol do búdy, kohút vyletel na hradu ku sliepkam, kocúr si sadol na slniečko a priadol, ovečka sa pásla na záhrade, kačička sa kúpala v mláke, v chalupe už bolo peňazí dostatok, tatko so Zdeničkou mali po starostiach, tak sa zvieratkám poďakoval a do smrti ich dobre choval.